KOMISIJOS SPRENDIMAS
2009 m. gegužės 8 d.
kuriuo leidžiama laikinai prekiauti tam tikromis Tarybos direktyvos 2002/56/EB reikalavimų neatitinkančiomis sėklinėmis bulvėmis
(pranešta dokumentu Nr. C(2009) 3392)
(2009/378/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. birželio 13 d. Tarybos direktyvą 2002/56/EB dėl prekybos sėklinėmis bulvėmis (1), ypač į jos 22 straipsnio 1 dalį,
kadangi:
(1)
Direktyvos 2002/56/EB I priedo 2 dalies c punkte nustatyta, kad tiesioginio progeno augalų, turinčių stiprios virusinės infekcijos simptomų, kiekis turi neviršyti 10 %. Švedijoje nėra pakankamai „sertifikuotų sėklinių bulvių“ kategorijos sėklinių bulvių, kurios tiktų šalies gamtos sąlygoms ir atitiktų pirmiau minėtą Direktyvos 2002/56/EB reikalavimą, todėl šios valstybės narės poreikiai negali būti patenkinti.
(2)
Kitos valstybės narės ar trečiosios šalys negali pateikti pakankamo visus Direktyvos 2002/56/EB reikalavimus atitinkančių sėklinių bulvių kiekio.
(3)
Todėl Švedijai turėtų būti leista iki 2009 m. birželio 30 d. prekiauti sėklinėmis bulvėmis laikantis ne tokių griežtų reikalavimų.
(4)
Be to, kitoms valstybėms narėms, galinčioms tiekti Švedijai sėklines bulves, neatsižvelgiant į tai, ar sėklinės bulvės buvo išaugintos valstybėje narėje, ar trečiojoje šalyje, turėtų būti leidžiama prekiauti tokiomis sėklinėmis bulvėmis.
(5)
Siekiant užtikrinti, kad bendras sėklinių bulvių, kuriomis leidžiama prekiauti vadovaujantis šiuo sprendimu, kiekis neviršytų didžiausio šiuo sprendimu nustatyto kiekio, Švedija turėtų veikti kaip koordinatorė.
(6)
Šiame sprendime nustatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Iki 2009 m. birželio 30 d. Bendrijoje leidžiama prekiauti „sertifikuotų sėklinių bulvių“ kategorijos sėklinėmis bulvėmis, kurios neatitinka Direktyvoje 2002/56/EB nustatytų reikalavimų dėl tiesioginio progeno augalų, pasižyminčių stiprios virusinės infekcijos simptomais, kiekio, vadovaujantis šio sprendimo priedo nuostatomis ir laikantis šių sąlygų:
a)
„sertifikuotų sėklinių bulvių“ kategorijos sėklinių bulvių tiesioginio progeno, turinčio stiprios virusinės infekcijos simptomų, kiekis neviršija priede nurodytos procentinės dalies;
b)
oficialioje etiketėje nurodyta „sertifikuotų sėklinių bulvių“ kategorijos sėklinių bulvių tiesioginio progeno, turinčio stiprios virusinės infekcijos simptomų, procentinė dalis yra patvirtinta oficialiu tyrimu pagal Direktyvos 2002/56/EB 2 straipsnio c punkto iv įtrauką;
c)
sėklinės bulvės pateiktos rinkai laikantis šio sprendimo 2 straipsnio.
2 straipsnis
Visi tiekėjai, norintys pateikti rinkai 1 straipsnyje nurodytas sėklines bulves, turi prašyti valstybės narės, kurioje jie yra įsisteigę ar į kurią jie importuoja, leidimo.
Atitinkama valstybė narė leidžia tiekėjui pateikti tokias sėklines bulves rinkai, išskyrus atvejus, kai:
a)
yra pakankamai įrodymų, leidžiančių abejoti, ar tiekėjas gali pateikti rinkai tokį kiekį sėklinių bulvių, kokiam pateikti jis prašė leidimo; arba
b)
bendras kiekis, kuriuo būtų leista prekiauti, taikant leidžiančią nukrypti nuostatą, viršytų priede nurodytą didžiausią kiekį.
3 straipsnis
Taikydamos šį sprendimą, valstybės narės teikia viena kitai administracinę pagalbą.
Švedija veikia kaip koordinuojanti valstybė narė, kad užtikrintų, jog bendras leidžiamas kiekis neviršytų priede nurodyto didžiausio kiekio.
Kiekviena 2 straipsnyje nurodytą prašymą gavusi valstybė narė nedelsdama praneša koordinuojančiai valstybei narei apie paraiškoje nurodytą kiekį. Koordinuojanti valstybė narė nedelsdama informuoja pranešančiąją valstybę narę apie tai, ar suteikus leidimą nebus viršytas didžiausias kiekis.
4 straipsnis
Valstybės narės nedelsdamos praneša Komisijai ir kitoms valstybėms narėms kiekius, kuriais jos leidžia prekiauti pagal šį sprendimą.
5 straipsnis
Šis sprendimas skirtas valstybėms narėms.
Parengta Briuselyje, 2009 m. gegužės 8 d.